VSL Sodba VII Kp 83665/2022
Sodna praksa višjih sodišč, 2024-07-03

dr. Alja Kratovac (preds.), Barbara Črešnar Debeljak (poroč.), Lea Habjanič

popravni sklep - relativna bistvena kršitev določb kazenskega postopka - objektivna identiteta obtožbe in sodbe - absolutna bistvena kršitev določb kazenskega postopka - preizkus po uradni dolžnosti - sprememba izpodbijane sodbe po uradni dolžnosti - oprostilna sodba - prepoved reformatio in peius

V obravnavani zadevi je pritožbeni senat po preučitvi izvirnika izpodbijane sodbe, njenega pisnega odpravka ter sklepa z dne 14. 12. 2023 in preostale spisovne dokumentacije ugotovil, da sklep sodišča prve stopnje z dne 14. 12. 2023 ne predstavlja popravnega sklepa po 365. členu ZKP, saj z njim ni odpravljeno neskladje med pisno izdelano sodbo in njenim izvirnikom, ampak gre za vsebinsko popravo izrečene sodbe in tej popravi prilagojen popravek pisnega odpravka sodbe, kar vse bi lahko predstavljalo relativno bistveno kršitev določb kazenskega postopka po drugem odstavku člena 371 ZKP, ki pa se ne preizkuša po uradni dolžnosti (prvi odstavek člena 383 ZKP). Ob dejstvu, da tovrstne kršitve zagovornik ni uveljavljal v pritožbi, je treba šteti kot predmet pritožbenega preizkusa vsebino prvostopenjske sodbe, kot je bila vzpostavljena s sklepom z dne 14. 12. 2023, kar pa pomeni, da je sodišče prve stopnje, upoštevaje očitek v obtožnem predlogu, ki obdolžencu tudi po modifikaciji očita inkriminirano ravnanje dne 4. 8. 2022, zagrešilo absolutno bistveno kršitev določb kazenskega postopka po 9. točki prvega odstavka člena 371 ZKP; obdolženca je obsodilo za dejanje, ki ni zaobseženo v vloženem obtožnem aktu.

Po določbi prvega odstavka 354. člena ZKP se sme sodba nanašati le na dejanje, ki je predmet obtožbe, obsežene v vloženi oziroma na glavni obravnavi spremenjeni ali razširjeni obtožnici, kar zagotavlja objektivno identiteto med obtožbo in sodbo, česar pa sodišče prve stopnje ni spoštovalo in je s tem zagrešilo procesno kršitev, na katero pazi pritožbeno sodišče po uradni dolžnosti (1. točka prvega odstavka člena 383 ZKP), zato je sodišče druge stopnje, glede na podano pritožbo le v korist obdolženca (člen 385 ZKP) in prvi odstavek člena 394 ZKP napadeno sodbo spremenilo po uradni dolžnosti in obdolženca, iz razloga po 3. točki člena 358 ZKP, oprostilo obtožbe za očitano kaznivo dejanje.

I. Ob obravnavanju pritožbe se izpodbijana sodba po uradni dolžnosti spremeni tako, da se obdolženega A. A. iz razloga po 3. točki 358. člena Zakona o kazenskem postopku (ZKP)

da je drugemu, zato, da bi ga ustrahoval in vznemiril, resno zagrozil, da bo napadel njegovo življenje in telo, s tem, da je

dne 4. 8. 2022, med 10:00 in 10:15 uro na parkirišču v bližini naslova X., medobčinskemu redarju B. B. zagrozil z besedami: "Glavo ti bom odprl! B. B. mrak te bo pojedel", B. B. pa je grožnjo vzel resno in se je zaradi nje počutil ogroženega,

s čimer naj bi storil kaznivo dejanje grožnje po prvem odstavku 135. člena Kazenskega zakonika-1 (KZ-1).

II. Na podlagi prvega odstavka 96. člena ZKP stroški kazenskega postopka iz 1. do 5. točke drugega odstavka 92. člena ZKP, potrebni izdatki obdolženca ter potrebni izdatki in nagrada njegovega zagovornika obremenjujejo proračun.

1. Okrajno sodišče v Cerknici je z izpodbijano sodbo obdolženega A. A. spoznalo za krivega storitve kaznivega dejanja grožnje po prvem odstavku 135. člena KZ-1 ter mu na podlagi istega zakonskega določila in 47. člena KZ-1 izreklo denarno kazen v višini 15 dnevnih zneskov po 36,66 EUR, to je 549,90 EUR denarne kazni, ki jo je dolžan plačati v roku šest mesecev po pravnomočnosti sodbe. Obdolžencu je na podlagi prvega odstavka 95. člena Zakona o kazenskem postopku (ZKP) naložilo plačilo stroškov kazenskega postopka iz 1. do 6. točke drugega odstavka 92. člena ZKP. Sodišče prve stopnje je nato dne 14. 12. 2023 izdalo sklep na podlagi prvega odstavka 365. člena ZKP, s katerim je popravilo izvirnik in pisno izdelano sodbo z dne 21. 11. 2023, tako da je pod točko 1. v opisu kaznivega dejanja letnico "2022" zamenjalo z letnico "2021", pod točko 2. pa je poseglo v II. točko sodbe tako, da je v zadnjem odstavku zamenjalo besedilo "6 (šest)" z besedilom "3 (treh)"; v preostalem je odločilo, da sodba ostane nespremenjena.

2. Zoper sodbo se je pravočasno pritožil obdolženčev zagovornik iz vseh pritožbenih razlogov, s predlogom, da višje sodišče pritožbi ugodi in izpodbijano sodbo spremeni tako, da obdolženca oprosti, podrejeno pa, da izpodbijano sodbo razveljavi in zadevo vrne sodišču prve stopnje v novo sojenje pred drugega sodnika.

3. Pritožbeni senat pravilnosti in zakonitosti izpodbijane sodbe ni preizkušal v okviru pritožbenih navedb obdolženčevega zagovornika, ker je izpodbijana sodba obremenjena s kršitvijo, na katero mora sodišče paziti po uradni dolžnosti (prvi odstavek 383. člena ZKP). Posledično je v izrek izpodbijane sodbe posegel po uradni dolžnosti in za očitano kaznivo dejanje izdal oprostilno sodbo iz razloga po 3. točki 358. člena ZKP.

4. V obravnavani zadevi je pritožbeni senat po preučitvi izvirnika izpodbijane sodbe, njenega pisnega odpravka ter sklepa z dne 14. 12. 2023 in preostale spisovne dokumentacije ugotovil, da sklep sodišča prve stopnje z dne 14. 12. 2023 ne predstavlja popravnega sklepa po 365. členu ZKP, saj z njim ni odpravljeno neskladje med pisno izdelano sodbo in njenim izvirnikom, ampak gre za vsebinsko popravo izrečene sodbe in tej popravi prilagojen popravek pisnega odpravka sodbe, kar vse bi lahko predstavljalo relativno bistveno kršitev določb kazenskega postopka po drugem odstavku člena 371 ZKP, ki pa se ne preizkuša po uradni dolžnosti (prvi odstavek člena 383 ZKP). Ob dejstvu, da tovrstne kršitve zagovornik ni uveljavljal v pritožbi, je treba šteti kot predmet pritožbenega preizkusa vsebino prvostopenjske sodbe, kot je bila vzpostavljena s sklepom z dne 14. 12. 2023, kar pa pomeni, da je sodišče prve stopnje, upoštevaje očitek v obtožnem predlogu, ki obdolžencu tudi po modifikaciji očita inkriminirano ravnanje dne 4. 8. 2022, zagrešilo absolutno bistveno kršitev določb kazenskega postopka po 9. točki prvega odstavka člena 371 ZKP; obdolženca je obsodilo za dejanje, ki ni zaobseženo v vloženem obtožnem aktu.

5. Ker se sme po določbi prvega odstavka 354. člena ZKP sodba nanašati le na dejanje, ki je predmet obtožbe, obsežene v vloženi oziroma na glavni obravnavi spremenjeni ali razširjeni obtožnici, kar zagotavlja objektivno identiteto med obtožbo in sodbo, česar sodišče prve stopnje ni spoštovalo in s tem zagrešilo procesno kršitev, na katero pazi pritožbeno sodišče po uradni dolžnosti (1. točka prvega odstavka člena 383 ZKP), je sodišče druge stopnje, glede na podano pritožbo le v korist obdolženca (člen 385 ZKP) in prvi odstavek člena 394 ZKP napadeno sodbo spremenilo po uradni dolžnosti in obdolženca, iz razloga po 3. točki člena 358 ZKP , oprostilo obtožbe za očitano kaznivo dejanje.

6. Posledica sprejete odločitve je odločba o stroških kazenskega postopka: pritožbeni senat je skladno s prvim odstavkom 96. člena ZKP stroške kazenskega postopka iz 1. do 5. točke drugega odstavka 92. člena ZKP, potrebne izdatke obdolženca ter potrebne izdatke in nagrado njegovega zagovornika naložil v breme proračuna.

7. Ker je bilo s sodbo odločeno obdolžencu v korist, sodna taksa za pritožbeni postopek ni bila določena (drugi odstavek 98. člena ZKP).

Zakon o kazenskem postopku (1994) - ZKP  - člen 354, 358, 358-3, 365, 371, 371/1, 371/2, 383, 383/1, 383/1-1, 385, 394, 394/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.